hvorfor+systemisk?

Hvis du smider en sten på jorden, så den flækker over på midten, får du to sten. Hvis du deler et menneske på midten, får du noget værre rod.

Forskellen er at vi mennesker er hele **systemer**. Det betyder at vi består af en masse enkeltelementer som tilsammen, gennem de indbyrdes forhold, skaber resultatet, dig. En stens "stenethed" består ikke af sådan nogle **relationer** og kan derfor deles uendeligt, uden at noget går tabt.

Verden er fuld systemer, **sammenhænge**, kompleksiteter. Vi mener at mange af vor tids store problemer skyldes forskelle mellem hvordan vi tænker og hvordan verden fungerer. At der er en tendens til at fokusere på "isolerede" enkeltdele, som bidrager til yderligere opsplitning. Mens verden bliver mere og mere **indviklet**.

Benzinafbrænding i USA forsager klimaforandringer i Thyborøn. Danske soldater dræber civile afghanere, på grund af to fly i New York. Når wall street går ned har det økonomiske konsekvenser for os allesammen.

Vi har altså brug for nye måder at tænke **helhedsorienteret** omkring vores problemer og de løsninger vi vælger at implementere. Systemisk tænkning er netop sådan et perspektiv. Det er et teoretisk rammeværk for en dybere forståelse af de systemer vi færdes i og bygger op omkring os. En central idé er at det er et systems **struktur** som bestemmer dets **adfærd**. Det betyder at hvis vi ønsker at løse de store udfordringer forude, må vi i første omgang forstå og sidenhen **omstrukturere** de systemer vi indgår i.

Andreas og jeg inviterer dig til at udforske den systemiske tænkning, sammen med os. Vi ønsker med tiden at kunne dykke ned i eksempler fra vores liv og omgivelser for at forstå dem "systemisk". Vi ønsker at flere får kendskab til denne måde at tænke på. Det kunne være interessant at lave åbne arrangementer, tegne eller skrive tekster i den dur.

-jacob